Malema-dilemma | Netwerk24
Deur André Van Zyl, Rosendal 15 Februarie 2020 00:00
Julius Malema se EFF-ontwrigters by die staatsrede het gewys wat sal gebeur as hulle aan die bewind sou kom.
Hul ontwrigtingstaktiek het ons parlement in die oë van die wêreld na narre laat lyk. Die wêreld en die meeste van ons in die land het geen respek vir ons parlement nie.
EFF-lede ontwrig die parlement.
Die ANC pluk nou die vrugte van dit waarmee hy self begin het. Hy het die waardigheid van die parlement afgebreek en nou wil hy waardig behandel word.
Die ANC as party verdien nie respek nie. As party het hy ons land afgebreek tot 'n mislukte staat.
Daar is individue in die parlement wat waardig optree en vir hulle het ons respek.
Die Malema-gees vind veral aanklank by die arm swart mense in ons land. Die populistiese manier om deur geweld te kry wat jy wil hê, gaan ons land verwoes.
Malema gebruik die demokrasie om die demokrasie af te breek om plek te maak vir 'n sosialistiese bestel.
Die ANC sit op twee stoele. Hy wil as 'n demokrasie gereken word, maar wil die land regeer met 'n sosialistiese ideologie.
Ons sit met 'n Malema-dilemma, wat ons land in chaos wil dompel. Malema glo die ou kommunistiese idee dat jy chaos moet bring om uiteindelik jou doelwitte te bereik en dan 'n land oor te neem. Dit is 'n leuen. As jy deur chaos aan die bewind kom, kan jy nooit die chaos in orde omskep nie.
Die Malema-dilemma moet stopgesit word. Malema en die EFF mag geen plek kry in 'n demokratiese bestel nie.